ΚΑΝΟΝΙΣΜΟΣ (ΕΟΚ) αριθ. 1193/78 ΤΗΣ ΕΠΙΤΡΟΠΗΣ της 1ης Ιουνίου 1978 περί θεσπίσεως των διατάξεων-πλαίσια για τις συμβάσεις που αφορούν την πώληση σπόρων κίκεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2874/77 του Συμβουλίου της 19ης Δεκεμβρίου 1977 περί προβλέψεως ειδικών μέτρων για τους σπόρους κίκεως(1), και ιδίως το άρθρο 2 παράγραφος 5,

Εκτιμώντας:

ότι το άρθρο 2 παράγραφος 5 του κανονισμού (ΕΟΚ) αριθ. 2874/77 προβλέπει ότι πρέπει να θεσπισθούν οι διατάξεις-πλαίσια προς τις οποίες πρέπει να συμμορφώνονται οι συμβάσεις που συνάπτονται μεταξύ των παραγωγών σπόρων κίκεως και των επιχειρήσεων μεταποιήσεως σπόρων, ιδίως όσον αφορά την τήρηση της ελάχιστης τιμής που αναφέρεται στο ίδιο άρθρο-

ότι, για να τηρηθεί η ελάχιστη αυτή τιμή, πρέπει να προβλεφθεί ώστε η τιμή πωλήσεως να εκφράζεται ανά μονάδα βάρους αποφλοιωμένου προϊόντος, του ποιοτικού τύπου, ευρισκομένου επί του οχήματος του αγοραστού στην έξοδο της γεωργικής εκμεταλλεύσεως- ότι, για τον ίδιο σκοπό, πρέπει να αναφέρονται στη σύμβαση οι ενδεχόμενες εργασίες και προμήθειες που αφορούν την παραγωγή και τη συγκομιδή οι οποίες πρέπει να πραγματοποιηθούν από τον αγοραστή καθώς και το κόστος τους. Πρέπει να αναγράφονται επίσης οι προσαυξήσεις και μειώσεις της τιμής πωλήσεως-

ότι, για να καθορισθεί το πεδίο εφαρμογής αυτών των διατάξεων-πλαίσια, πρέπει να ορισθεί ποιες συμβάσεις πρέπει να συμμορφώνονται προς τις διατάξεις αυτές καθώς και να καθορισθούν τα συμβαλλόμενα μέρη-

ότι, για να διευκολυνθεί ο έλεγχος, η σύμβαση πρέπει να συνάπτεται γραπτώς και ανά εκτάριο και να αναγράφεται η ημερομηνία συνάψεώς της, τα ονόματα, οι υπογραφές και διευθύνσεις των συμβαλλομένων μερών και η έκταση από την οποία θα συγκομισθούν οι σπόροι που αποτελούν το αντικείμενο αυτής της συμβάσεως-

ότι, για την καλή λειτουργία του καθεστώτος ενισχύσεως για τους σπόρους κίκεως, είναι απαραίτητο να αναφέρεται σε κάθε σύμβαση ο τόπος που θα συγκομισθεί το προϊόν καθώς και ο προορισμός του και να προβλέπεται ώστε η σύμβαση να συνάπτεται ετησίως σε ημερομηνία κατά την οποία θα καθίσταται δυνατή η πραγματοποίηση των αναγκαίων ελέγχων-

τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού θεωρείται:

1. "Σύμβαση", η σύμβαση που συνάπτεται μεταξύ παραγωγού σπόρων κίκεως και αγοραστού, και περιλαμβάνει την υποχρέωση για τον πωλητή να παραδώσει και για τον αγοραστή να παραλάβει όλη την ποσότητα σπόρων υγιούς, νομίμου και εμπορευσίμου ποιότητος που θα συγκομισθεί από καθορισμένη έκταση.

2. "Παραγωγός", κάθε φυσικό ή νομικό πρόσωπο που καλλιεργεί σπόρους κίκεως στον αγρό του ή οποιαδήποτε συνένωση τέτοιων προσώπων.

3. "Αγοραστής", κάθε επιχείρηση που διαθέτει τον απαραίτητο εξοπλισμό για την επεξεργασία των σπόρων κίκεως.

Άρθρο 2

1. Η σύμβαση συνάπτεται:

- γραπτώς,

- ως προς συγκεκριμένη έκταση, και

- το αργότερο μέχρι την 30ή Απριλίου κάθε έτους για την επόμενη συγκομιδή.

2. Κατά παρέκκλιση των διατάξεων της παραγράφου 1, για την περίοδο εμπορίας 1978/79 η σύμβαση συνάπτεται το αργότερο μέχρι την 15η Ιουλίου 1978.

Άρθρο 3

Κάθε σύμβαση περιλαμβάνει τουλάχιστον:

α) τα ονόματα, τις υπογραφές και τις διευθύνσεις των συμβαλλομένων μερών-

β) την ημερομηνία συνάψεως της συμβάσεως-

γ) την έκταση σε εκτάρια και άρια από την οποία θα συγκομισθεί το προϊόν που αποτελεί το αντικείμενο της συμβάσεως-

δ) την τιμή πωλήσεως που καθορίζεται ανά μονάδα βάρους-

ε) τις απαραίτητες πληροφορίες για την πιστοποίηση της εν λόγω γης-

στ) τον τόπο προορισμού του συγκομισθέντος προϊόντος.

Άρθρο 4

1. Η τιμή πωλήσεως είναι τουλάχιστον ίση με την ελάχιστη τιμή που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 2874/77.

2. Η τιμή πωλήσεως αναφέρεται σε αποφλοιωμένο προϊόν του ποιοτικού τύπου ευρισκομένου επί οχήματος του αγοραστού στην έξοδο της γεωργικής εκμεταλλεύσεως.

3. Εφαρμόζεται προσαύξηση και/ή μείωση κατά 1% στην τιμή πωλήσεως για κάθε βαθμό υγρασίας και/ή ξένων σωμάτων περισσότερο ή λιγότερο του ποιοτικού τύπου.

Εν τούτοις, εάν το ποσοστό ξένων σωμάτων υπερβαίνει το 4% δύναται να προβλεφθεί στη σύμβαση μεγαλύτερη μείωση από εκείνη που αναφέρεται στο προηγούμενο εδάφιο.

4. Στην περίπτωση κατά την οποία πρέπει να πραγματοποιηθούν από τον αγοραστή εργασίες και προμήθειες που αφορούν την παραγωγή και τη συγκομιδή, αυτές καθώς και το κόστος τους αναφέρονται επακριβώς στη σύμβαση.

Άρθρο 5

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, την 1η Ιουνίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 332 της 24.12.1977, σ. 1.